R500 m. om nood van droogte, vloede te verlig | Netwerk24
Deur Philda Essop 26 Februarie 2020 15:12
Die staat het R500 miljoen in hulp bewillig om rampe soos droogtes te bestuur.
’n Bedrag van R500 miljoen is voorlopig opsygesit vir rampbestuur om die uitwerking van die onlangse vloede en die voortslepende droogte die hoof te bied.
Só het Tito Mboweni, minister van finansies, Woensdag in sy begrotingsrede in die Nasionale Vergadering gesê.
Dit blyk verder uit die Begrotingsoorsig 2020, wat saam met Mboweni se toespraak gepubliseer is, dat die nasionale tesourie maniere ondersoek om sy onmiddellike fiskale reaksie op rampe en die langtermyngevolge van die klimaatkrisis te verskerp.
Uiterste weersomstandighede word meer dikwels weens die klimaatkrisis ondervind, lui die dokument.
Terwyl sommige dele van Suid-Afrika gebuk gaan onder jare lange droogtes, het erge vloede en storms KwaZulu-Natal in 2019 getref. Die vloede en storms het infrastruktuur beskadig en tot die dood van 50 mense gelei.
Die regering het sedert 2016 altesaam R6,3 miljard aan droogteverligtingsprojekte en R600 miljoen aan vloedverligting bestee.
“Tog is reaktiewe reaksies tot rampe ondoeltreffend en duur. Die nasionale tesourie ondersoek maniere om die onmiddellike fiskale reaksie op rampe en die fiskale bestuur van die regering se reaksie op die langtermyngevolge van die klimaatkrisis te verbeter.”
Befondsing vir rampe word hoofsaaklik deur middel van voorwaardelike toelaes verskaf. Geld is beskikbaar vir noodbehuising en tydelike infrastruktuur-herstelwerk terwyl die departement van maatskaplike dienste bystand soos kospakkies verskaf.
Spesiale toewysings in voorwaardelike toelaes befonds die herbou van beskadigde infrastruktuur, insluitend gesubsidieerde huise.
“Die beskikbaarstelling van die geld is dikwels stadig en dit word nie altyd bestee soos beplan nie. Die nasionale tesourie en die nasionale rampbestuursentrum sal die befondsingstelsel in 2020 hersien,” lui die dokument.
Meer oor: Tito Mboweni | Droogte | Vloed | Hulpverlening | Begrotingsrede | Begroting2020